
Ciucă și Ciolacu, războiul yesmenilor 


Când au bătut palma pentru această coaliţie și așa născută împotriva firii 
(stânga cu dreapta împreună la guvernare, unde s-a mai pomenit?!), PSD și PNL 
au crezut că alegerile programate în 2024 vor fi o simplă formalitate. Însă, între 
timp, în sondaje a bubuit AUR și lucrurile s-au complicat. Iar de parcă asta nu 
reprezenta o problemă îndeajuns de mare, Marcel Ciolacu și Nicolae Ciucă au 
ajuns acum să se certe pe subiectul candidatului la prezidenţiale. 


Astfel, 
comasarea alegerilor locale cu „europarlamentarele”, nucleara pregătită lui George 
Simion, este în aer și asta numai din cauza războiului celor doi yesmeni care conduc PSD 
și PNL. 


Vestea că social-democraţii și liberalii n-au bătut palma, luni, 12 februarie, în negocierile 
purtate la Palatul Victoria, a căzut ca un trăsnet peste toată clasa politică. Doar AUR a 
jubilat, primind o nesperată șansă chiar din partea adversarilor săi. 


„Naţional” a dezvăluit adevăratul motiv pentru care PSD și PNL nu se înțeleg pe 
comasarea alegerilor - împărțirea funcţiilor în stat, de la cele politice la cele 
administrative, iar aici avem în vedere inclusiv Consiliile de Administraţie și 
„Directoratele” tuturor companiilor aflate sub controlul ministerelor; fiecare partid trage 
tare ca să obțină cât mai multe fotolii pentru oamenii fideli, care așteaptă cu nerăbdare să 
le fie răsplătită loialitatea. 


Interesul României vs. interesul personal 


În același timp, însă, vedem că la mijloc ar fi, totuși, ceva mai mult de atât. Se vorbește 
în culise despre un război total între Ciolacu și Ciucă, doi lideri nimic mai mult decât niște 
yesmeni. 


Ambii vor să candideze pentru Cotroceni, deși nimic nu-i califică să joace în Liga 
Campionilor, acolo unde România a avut lideri adevăraţi, voci capabile să se facă auzite pe 
plan internaţional, la reuniunile înalte. Din păcate, de câțiva ani, ne legitimăm doar cu 
personaje lipsite de curaj, care nu-și asumă alte păreri decât cele exprimate dinainte de 
„Marele Licurici”, chiar dacă asta e în dauna intereselor României. 


De fapt, a mai interesat pe cineva România? A fost nevoie ca „Serviciile” să dea un 
semnal puternic prin reținerea baronului liberal Iulian Dumitrescu (executat instituțional) 
pentru ca întreaga clasă politică să priceapă că pe lumea asta mai contează și jurământul 
de loialitate depus față de țară și popor. 


Hop și Ciucă „omul americanilor”! 


Nicolae Ciucă a fost, pe rând, șef al Statului Major al Armatei Române, ministru al Apărării 
și șef de Guvern. S-a remarcat doar ca un fidel executant al ordinelor primite de la 


Unchiul Sam; pe undeva e și firesc, pe Ciucă americanii l-au făcut mare și doar ei îl pot 
propulsa spre Cotroceni. Liderul PNL știe asta, de aceea și bate monedă peste tot pe unde 
(mai) are intrare că SUA îl susțin. 


În realitate, nici măcar liberalii lui nu-i mai sunt aproape și el știe asta. Dacă pierde 
alegerile sau, mai corect spus, dacă reușește să scoată PNL de la guvernare, va fi 
„decapitat”, așa cum a promis chiar Iulian Dumitrescu în câteva ședințe (mai mult sau 
mai puţin oficiale). 


Nici Marcel Ciolacu nu are un portret zugrăvit în alte nuanţe. Şi, la fel ca Ciucă, și el știe 
că PSD își devorează liderii care pierd alegerile. Are sabia deasupra capului, dar măcar 
recunoaște asta, cu fiecare interviu dat reamintind că un eșec îi va aduce îndepărtarea din 
fotoliul de președinte. 


Iohannis, exemplu de „AȘA NU!” 


Avem, așadar, doi candidați nerăbdători să ajungă la Palatul Cotroceni, dar unul mai 
obedient decât altul. 


Ciucă și Ciolacu se faultează singuri punându-și interesele personale deasupra partidului 
și niciunul nu realizează că, de fapt, duce căruța în prăpastie cu astfel de ambiţii și orgolii 
mărunte. 


De ce atâta disperare să ajungă la Cotroceni, probabil că niciunul dintre ei nu poate 
răspunde sincer. Din experienţa tristă a ultimului președinte cu care ne-am pricopsit știm 
că rolul e mai mult de decor, șeful statului având un cuvânt de spus doar în ceea ce 
privește politica externă a ţării; mă rog, cârcotașii zic că și aici este de discutat, din 
moment ce linia pe care România trebuie să o urmeze o trasează SUA. 


Revenind la subiect, exemplul oferit de Klaus Iohannis, care în două mandate succesive s- 
a remarcat doar prin turismul prezidenţial practicat și câteva atacuri gratuite la adresa 
PSD, partid pe care, ulterior, l-a implorat să-l scape de molima useristă, ar trebui să le 
dea de gândit lui Marcel Ciolacu și Nicolae Ciucă. 


Dacă rămân prizonierii unei încăpățânări demne de o cauză mai bună, ar putea vedea 
Palatul Victoria luat pe sus de AUR, un scenariu pe care niciunul dintre Ciolacu și Ciucă 
nu-l vrea, dar de care amândoi se tem. 


România are nevoie de conducători puternici, de un Guvern capabil să 
implementeze corect strategia care să aducă bunăstare ţării, nicidecum nu ne 
trebuie două primadone nesatisfăcute de ambiția completării CV-ului politic. 

